b'\n_START_ARTICLE_\nGibberelliini\n_START_SECTION_\nHistoria\n_START_PARAGRAPH_\nGibberelliinit ovat saaneet nimens\xc3\xa4 Gibberella fujikuroi -sienest\xc3\xa4. Sieni aiheuttaa riisill\xc3\xa4 pitk\xc3\xa4kasvuisuutta. Vuonna 1938 sienest\xc3\xa4 eristettiin pitk\xc3\xa4kasvuisuutta aiheuttava tekij\xc3\xa4, joka nimettiin gibberelliiniksi. Vuonna 1958 selvitettiin, ett\xc3\xa4 kasvit valmistavat gibberelliini\xc3\xa4 my\xc3\xb6s itse.\n_START_SECTION_\nVaikutukset\n_START_PARAGRAPH_\nGibberelliini vaikuttaa varren pituuskasvuun. Lyhyen ja vankkavartisen viljakasvin tuotossa voidaan k\xc3\xa4ytt\xc3\xa4\xc3\xa4 gibberelliinin est\xc3\xa4ji\xc3\xa4. Kasvien k\xc3\xa4\xc3\xa4pi\xc3\xb6kasvuisuus johtuu gibberelliinituoton h\xc3\xa4iri\xc3\xb6ist\xc3\xa4. Esimerkiksi matalien ja tuuheiden koristekasvien kasvatuksessa voidaan k\xc3\xa4ytt\xc3\xa4\xc3\xa4 gibberelliinin est\xc3\xa4ji\xc3\xa4. Kun gibberelliini\xc3\xa4 annetaan k\xc3\xa4\xc3\xa4pi\xc3\xb6kasvuiselle kasville, sen kasvu normalisoituu._NEWLINE_Gibberelliinit lis\xc3\xa4\xc3\xa4v\xc3\xa4t solujen jakautumista aiheuttaen solusyklin siirtymist\xc3\xa4 mitoosiin. Gibberelliinit aiheuttavat my\xc3\xb6s solujen levenemist\xc3\xa4._NEWLINE_Gibberelliinit vaikuttavat hede- ja emikukkien kehitykseen. Mik\xc3\xa4li maissin hedekukkia k\xc3\xa4sitell\xc3\xa4\xc3\xa4n gibberelliinill\xc3\xa4, alkavat hedekukat kehitty\xc3\xa4 emikukiksi._NEWLINE_Gibberelliinit vaikuttavat my\xc3\xb6s siementen it\xc3\xa4miseen. Mik\xc3\xa4li lepotilassa olevia siemeni\xc3\xa4 k\xc3\xa4sitell\xc3\xa4\xc3\xa4n gibberelliinill\xc3\xa4, ne saadaan it\xc3\xa4m\xc3\xa4\xc3\xa4n.'